“ศรีสุวรรณ” วิงวอนประชาชนช่วยจับผิดรถโดยสารบริการห่วย! เพื่อเป็นหลักฐานยุติขึ้นค่ารถเมล์
“ศรีสุวรรณ” วิงวอนประชาชนช่วยจับผิดรถโดยสารบริการห่วย! เพื่อเป็นหลักฐานยุติขึ้นค่ารถเมล์
“ศรีสุวรรณ”วอนประชาชนช่วยจับผิดรถโดยสารบริการห่วย! เพื่อเป็นหลักฐานยุติขึ้นค่ารถเมล์
27 เม.ย. 2562

นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย เปิดเผยว่า ตามที่ศาลปกครองกลางได้มีคำสั่งเกี่ยวกับวิธีการชั่วคราวก่อนการพิพากษา เมื่อเย็นวันที่ 26 เมษายน 2562 ที่ผ่านมา
โดยมีคำสั่งยกคำขอทุเลาการบังคับตามมติของคณะกรรมการควบคุมขนส่งทางบกกลาง ในคราวที่มีมติให้ขึ้นค่ารถโดยสารทั้งระบบได้เมื่อวันที่ 14 ธ.ค.2561 ที่ผ่านมา เป็นเหตุให้รถโดยสารทุกประเภท อาทิ รถ ขสมก. รถร่วมบริการ รถ บขส. รถตู้โดยสาร รถสองแถว ฯลฯ สามารถขึ้นค่าโดยสารได้ตามมติ คือตั้งแต่ 1- 7 บาทนั้น
กรณีดังกล่าวศาลปกครองกลางได้วินิจฉัยสรุปได้ว่าหากศาลมีคำสั่งระงับการขึ้นค่าโดยสารตามคำขอ เกรงว่าผู้ประกอบการรถโดยสารจะหยุดกิจการเพราะขาดทุน หรือลดจำนวนรถโดยสารลง หรือลดคุณภาพการให้บริการลง ซึ่งจะทำให้ประชาชนได้รับผลกระทบหรือเดือดร้อนไม่มีรถโดยสารให้บริการอย่างพอเพียง หรือการให้บริการขาดคุณภาพในการบริหารจัดการที่ดีนั้น
โดยประเด็นดังกล่าวเป็นกรณีที่ประชาชนทุกคนที่จำเป็นที่จะต้องใช้บริการรถโดยสารต่าง ๆ ดังกล่าวต้องช่วยกันจับผิดรถโดยสารทุกประเภท นับตั้งแต่บัดนี้เป็นต้นไปว่า รถโดยสารเหล่านั้นมีการให้บริการที่เพียงพอต่อความต้องการของผู้โดยสารหรือไม่ คุณภาพการให้บริการดีขึ้นหรือไม่ ยังมีปัญหาการขับรถที่ก่อให้เกิดความหวาดเสียว
การวิ่งรถแข่งกันแย่งผู้โดยสารหรือไม่ มีการวิ่งรถจนก่ออุบัติเหตุบ่อยครั้งหรือไม่ มีรถที่ใหม่ขึ้นหรือไม่มีความสกปรกอยู่อีกหรือไม่ พนักงานขับรถและพนักงานเก็บค่าโดยสารมีการใช้ถ้อยคำผรุสวาทหยาบคายกับผู้โดยสารหรือไม่ การแต่งตัวของ พขร.และ พกส. ถูกต้องตามระเบียบของกรมการขนส่งหรือไม่ และรถโดยสารแต่ละคันมีการปล่อยควันดำออกมาเกินมาตรฐานบนท้องถนนอยู่อีกหรือไม่
หากพบว่ามีและไม่เป็นไปตามข้ออ้างของผู้ประกอบการและคณะกรรมการขนส่งทางปกกลางที่มีมติให้ปรับขึ้นค่าโดยสาร ขอให้ประชาชนช่วยกันถ่ายรูปเก็บหลักฐาน ระบุวัน เวลา สถานที่ที่พบเห็น แล้ว Inbox ส่งมาที่เฟซบุ๊กของศรีสุวรรณ จรรยา เพื่อที่จะได้รวบรวมส่งให้ศาลปกครองได้พิจารณาในเนื้อหาหลักของการต่อสู้คดีในคดีนี้ต่อไป
ซึ่งหากมีข้อมูลดังกล่าวมากๆก็เชื่อว่าในคำพิพากษาที่จะมีขึ้นในอนาคตศาลปกครองอาจจะมีคำพิพากษาเพิกถอนคำสั่งการขึ้นค่ารถโดยสารทั้งระบบนี้ได้ และจะได้ใช้เป็นพยานหลักฐานเพื่อเอาผิดทางอาญาต่ออธิบดีกรมการขนส่งทางบก รมว.คมนาคม และคณะกรรมการควบคุมขนส่งทางบกกลาง ฐานละเว้นการปฏิบัติหน้าที่ต่อไป นายศรีสุวรรณกล่าวในที่สุด